b'\n_START_ARTICLE_\nThe Settlers II\n_START_SECTION_\nPelaaminen\n_START_PARAGRAPH_\nPelin mekaniikka on pitk\xc3\xa4lti samanlainen kuin pelisarjan ensimm\xc3\xa4isess\xc3\xa4 osassa The Settlers. Erona alkuper\xc3\xa4iseen on roomalaisteema ja monia merkitt\xc3\xa4vi\xc3\xa4 parannuksia pelin toiminnassa. Monet fanit pit\xc3\xa4v\xc3\xa4t sarjan toista osaa pelisarjan parhaimpana, johtuen my\xc3\xb6hempien osien rajusti muutetusta kuljetusj\xc3\xa4rjestelm\xc3\xa4st\xc3\xa4 ja pelin sotilaiden ohjauksen siirt\xc3\xa4misest\xc3\xa4 suoraan pelaajan hallintaan. Suosion johdosta pelist\xc3\xa4 on julkaistu kaksi uudistettua versiota: 3D-modernisoitu Windows-versio The Settlers II: 10th Anniversary Edition (saks. Die Siedler II: Die n\xc3\xa4chste Generation), sek\xc3\xa4 suorempi k\xc3\xa4\xc3\xa4nn\xc3\xb6s alkuper\xc3\xa4isest\xc3\xa4, Nintendo DS:lle tehty versio The Settlers DS. Peli julkaistiin uudelleen vuonna 2009 GOG.com-latauspalvelussa. T\xc3\xa4m\xc3\xa4n lis\xc3\xa4ksi pelin saksalaiset fanit ovat ty\xc3\xb6st\xc3\xa4neet peliin jo useamman vuoden ajan Windowsissa, Mac OS X:ss\xc3\xa4 ja Linuxissa toimivaa laajennosta, joka tarjoaa muun muassa paremman tuen moninpelille. Peliin on saatavilla my\xc3\xb6s suomennos.\n_START_SECTION_\nHuijaaminen\n_START_PARAGRAPH_\nPelin huijausmoodin voi k\xc3\xa4ynnist\xc3\xa4\xc3\xa4 kirjoittamalla WINTER tai THUNDER (riippuen pelin versiosta). Pelin oikeaan yl\xc3\xa4kulmaan ilmestyy punainen logo ilmaisemaan huijausmoodin p\xc3\xa4\xc3\xa4ll\xc3\xa4olosta._NEWLINE_Koko kartan saa n\xc3\xa4kyviin painamalla Alt\xc2\xb7F7. Pelin nopeutta voi vaihtaa painamalla Alt\xc2\xb71, ..., Alt\xc2\xb76, joista 6 on nopein. Hitailla koneilla tai emuloituna (katso DOSBox) nopeampi pelitempo hidastuttaa merkitt\xc3\xa4v\xc3\xa4sti ruudun p\xc3\xa4ivittymisnopeutta._NEWLINE_Pelin nopeutta voi vaihtaa my\xc3\xb6s V-n\xc3\xa4pp\xc3\xa4imell\xc3\xa4 ilman huijausmoodin k\xc3\xa4ytt\xc3\xb6\xc3\xa4. T\xc3\xa4m\xc3\xa4 antaa k\xc3\xa4ytt\xc3\xa4\xc3\xa4 kahta hitainta pelivauhtia.'